রবিশঙ্কর অবশ্য এ ব্যাপারে কিছুটা ভিন্ন কথা বলেছেন। টেলিভিশনে দেওয়া এক সাক্ষাৎকারে তিনি বলেছেন, ‘বিয়ের পর আমার সঙ্গে বাজাতে ওকে অনেক জোরাজুরি করেছি। কিছু অনুষ্ঠানও করেছি আমরা…তবে এরপর থেকে সে আর একা অনুষ্ঠান করতে চাইত না। সে সব সময় চাইত আমার সঙ্গে বসে বাজাতে। তারপর আমরা যখন আলাদা হয়ে গেলাম তখন তো ও অনুষ্ঠান করাই ছেড়ে দিল…সে হয়তো দর্শকের মুখোমুখি হতে চাইত না, হয়তো নার্ভাস লাগত ওর, কিংবা অন্য কিছুও থাকতে পারে এর পেছনে। তবে যা-ই থাকুক না কেন, সে অনুষ্ঠান করা বন্ধ করেছে তার নিজের ইচ্ছায়। এটা খুব আফসোসের একটা ব্যাপার, কারণ ও অসাধারণ এক সুরস্রষ্টা।’